30 septembrie 2020, ora 14.00

*COMPONENȚA DOSARELOR* ***DE CANDIDATURĂ ȘI A LISTELOR DE SUSȚINĂTORI PENTRU ALEGEREA SENATULUI ȘI A CAMEREI DEPUTAȚILOR DIN 6 DECEMBRIE 2020***

În conformitate cu **Hotărârea nr. 12 din 21 septembrie 2020 a Autorităţii Electorale Permanente**, privind aprobarea Metodologiei întocmirii și depunerii dosarelor de candidatură și a listelor de susținători la alegerile pentru Senat și Camera Deputaților, partidele politice, alianțele politice, alianțele electorale și candidații independenți depun dosare de candidatură la Biroul Electoral de Circumscripție nr.31 Prahova, **până cel mai târziu la data de 22 octombrie 2020, ora 24.00**, *pe suport hârtie și/sau pe suport informatic*.

I) Pentru depunerea candidaturilor la birourile electorale de circumscripție **pe suport hârtie** se constituie *patru dosare*.

Primul și al doilea dosar de candidatură trebuie să cuprindă:

a) un exemplar original al *listei de candidați*, conform modelului prevăzut în anexa nr. 1, sau un exemplar original al cererii de înregistrare a candidaturii independente, conform modelului prevăzut în anexa nr. 2, după caz;

b) copiile *actelor de identitate* ale candidaților așezate în ordinea înscrierii candidaților în lista prevăzută la lit. a);

c) exemplarele originale ale *declarațiilor de acceptare a candidaturii,* conform modelului prevăzut în anexa nr. 3, așezate în ordinea înscrierii candidaților în lista prevăzută la lit. a);

d) exemplarele originale ale *declarațiilor de avere și ale declarațiilor de interese*, conform modelelor prevăzute în [anexele nr.1](http://legislatie.just.ro/Public/DetaliiDocumentAfis/227245) și [2 la Legea nr. 176/2010](http://legislatie.just.ro/Public/DetaliiDocumentAfis/227245), cu modificările și completările ulterioare, așezate în ordinea înscrierii candidaților în lista de la lit. a);

e) exemplarele originale ale *declarațiilor pe propria răspundere* în sensul că a avut sau nu calitatea de lucrător al Securității sau de colaborator al acesteia, conform modelului prevăzut în [anexa la Ordonanța de urgență a Guvernului nr. 24/2008](http://legislatie.just.ro/Public/DetaliiDocumentAfis/216327), aprobată cu modificări și completări prin [Legea nr. 293/2008](http://legislatie.just.ro/Public/DetaliiDocumentAfis/99667), cu modificările și completările ulterioare, pentru candidații născuți înainte de 1 ianuarie 1976, așezate în ordinea înscrierii candidaților în lista prevăzută la lit. a).

Prin exemplar original se înțelege documentul tehnoredactat computerizat și listat, documentul dactilografiat sau formularul completat olograf, semnat și datat olograf de către persoanele îndreptățite să îl semneze și să îl dateze.

Al treilea și al patrulea dosar trebuie să cuprindă copiile documentelor enumerate anterior, așezate în aceeași ordine, dosare care, după certificarea de către biroul electoral de circumscripție, se restituie depunătorului; unul dintre dosarele restituite depunătorului se înregistrează de către acesta, în termen de 48 de ore de la restituire, la Tribunalul Prahova.

II) În cazul depunerii dosarelor de candidatură **pe suport informatic**, acestea trebuie să conțină:

a) lista de candidați, conform modelului prevăzut în anexa nr. 1, semnată de către persoanele prevăzute la [art. 52 alin. (8) din Legea nr. 208/2015](http://legislatie.just.ro/Public/DetaliiDocumentAfis/229495), cu modificările și completările ulterioare, cu semnătură electronică calificată ori cu sigiliul electronic calificat al formațiunii politice;

b) în cazul candidaților independenți, cererea de înregistrare a candidaturii independente, conform modelului prevăzut în anexa nr. 2, semnată de către candidatul independent cu semnătură electronică calificată;

c) în cazul organizațiilor cetățenilor aparținând minorităților naționale care beneficiază de prevederile [art. 52 alin. (12)](http://legislatie.just.ro/Public/DetaliiDocumentAfis/229495), respectiv ale [art. 54 alin. (4) din Legea nr. 208/2015](http://legislatie.just.ro/Public/DetaliiDocumentAfis/229495) privind alegerea Senatului și a Camerei Deputaților, precum și pentru organizarea și funcționarea Autorității Electorale Permanente, cu modificările și completările ulterioare, lista de candidați pentru alegerea Camerei Deputaților, conform modelului prevăzut în anexa nr. 4, semnată cu semnătură electronică calificată;

d) copiile actelor de identitate ale candidaților;

e) declarațiile de acceptare a candidaturii, conform modelului prevăzut în anexa nr. 3, semnate de către candidați cu semnătură electronică calificată;

f) declarațiile de avere și declarațiile de interese, conform modelelor prevăzute în [anexele nr. 1](http://legislatie.just.ro/Public/DetaliiDocumentAfis/227245) și [2 la Legea nr. 176/2010](http://legislatie.just.ro/Public/DetaliiDocumentAfis/227245), cu modificările și completările ulterioare, semnate de către candidați cu semnătură electronică calificată;

g) declarațiile pe propria răspundere în sensul că a avut sau nu calitatea de lucrător al Securității sau de colaborator al acesteia, conform modelului prevăzut în anexa la Ordonanța de urgență a Guvernului nr. 24/2008, aprobată cu modificări și completări prin [Legea nr. 293/2008](http://legislatie.just.ro/Public/DetaliiDocumentAfis/99667), cu modificările și completările ulterioare, semnate de către candidați cu semnătură electronică calificată.

Dosarele de candidatură pe suport informatic se depun în *două exemplare*, un exemplar original și o copie, care vor fi însoțite de un formular, în două exemplare originale, conform modelului prevăzut în anexa nr. 5, precum și de un opis al documentelor de candidatură ce se depun pe suport informatic, prevăzut în anexa nr. 6.

La depunerea dosarelor de candidatură pe suport informatic, personalul tehnic auxiliar al biroului electoral de circumscripție va verifica funcționalitatea suportului informatic și fișierele aflate pe acesta, va asigura descărcarea acestora pe un terminal informatic aflat în dotarea biroului electoral de circumscripție și va aplica un număr de înregistrare pe două dintre exemplarele formularului indicat anterior. Un exemplar se păstrează de către biroul electoral de circumscripție și un exemplar se restituie depunătorului.

III) Partidele politice, alianțele politice, alianțele electorale și candidații independenți depun la biroul electoral de circumscripție, odată cu depunerea propunerilor de candidatură, câte un exemplar original al **listei susținătorilor**, conform modelului stabilit prin [anexa nr. 2 la Legea nr. 208/2015](http://legislatie.just.ro/Public/DetaliiDocumentAfis/229495), cu modificările și completările ulterioare.

Listele de susținători *pe suport hârtie* vor fi îndosariate, iar dosarele și filele din acestea vor fi numerotate. La începutul fiecărui dosar se va anexa un opis, conform modelului prevăzut în anexa nr. 7.

Datele susținătorilor și semnăturile acestora pot fi colectate pe suport hârtie sau prin mijloace electronice, acestea din urmă incluzând orice platformă electronică care permite prelucrarea datelor personale cu respectarea [Regulamentului (UE) 2016/679](http://legislatie.just.ro/Public/DetaliiDocumentAfis/201834) al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE ([Regulamentul general](http://legislatie.just.ro/Public/DetaliiDocumentAfis/201834) privind protecția datelor).

Lista susținătorilor întocmită *în format electronic* trebuie să respecte modelul prevăzut în [anexa nr. 2 la Legea nr. 208/2015](http://legislatie.just.ro/Public/DetaliiDocumentAfis/229495), cu modificările și completările ulterioare.

Lista susținătorilor întocmită în format electronic poate fi semnată de către susținători cu semnătură electronică; lista susținătorilor întocmită în format electronic poate conține datele unui singur susținător.

Lista susținătorilor întocmită în format electronic este valabilă numai dacă veridicitatea datelor este atestată prin declarația pe propria răspundere prevăzută la [art. 54 alin. (5) ultima teză din Legea nr. 208/2015,](http://legislatie.just.ro/Public/DetaliiDocumentAfis/229495) cu modificările și completările ulterioare, întocmită în format electronic, dată conform modelului prevăzut în [anexa nr. 2 la Legea nr. 208/2015](http://legislatie.just.ro/Public/DetaliiDocumentAfis/229495), cu modificările și completările ulterioare, și semnată de către persoana care a colectat datele și semnăturile susținătorilor cu semnătură electronică calificată.

**Modelele tuturor înscrisurilor enumerate anterior sunt disponibile la adresa: http://legislatie.just.ro/Public/DetaliiDocument/230363.**

***PRESEDINTE,***

***judecător Alina Pavel-Anton***